日观赋（以千载之统平上去入为韵）
丁泽 (Tang)
日之升也。浴海而丽天。岳之峻也。切汉而临边。登高者以致九霄之上。爱景者欲在万人之先。其所惟一。其仞惟千。伊风灵之有载。彼日观之存焉。夫其夜刻未终。曙色犹昧。彼穷高之极远。此有进而无退。未辨昏明。斯分覆载。屡闻鸣雁。犹阴沉而不睹。忽听晨鸡。即曈昽而可爱。于是渐出旸谷。将离地维。岩峦既秀。草树生姿。气则赫赩。人皆仰之。其望也如烛。其照也无私。昔者帝王御宇。立极垂统。封禅及此成功。巡狩应其春仲。莫不登兹绝顶。遐烛大明。思煦妪之义。穷造化之精。以为日象一人之德。岳是三公之名。信王侯之设险。俾夷狄之来平。方今一德无为。三光有象。动植昭泰。神祇肸蚃。千岩瑞色。思效祉以爰升。万壑春云。欲入封而空上。客有才乏羽仪。心思鶱翥。每积聚萤之志。难登望日之处。引领终夕。含情达曙。知照烛之有期。故踌躇而不去。重曰。日有观兮绝代独立。登之望兮无远不及。何太阳之至精。莫不专于出入。